หุ้นมือถือร่วงยกแผง! หวั่นลดค่าบริการเยียวยาลูกค้า ฉุดรายได้หด
หุ้นมือถือร่วงยกแผง! หวั่นลดค่าบริการเยียวยาลูกค้า ฉุดรายได้หด
หุ้นมือถือร่วงยกแผง! หวั่นลดค่าบริการเยียวยาลูกค้า ฉุดรายได้หด
16 เม.ย. 2563

ผู้สื่อข่าวรายงานว่า ล่าสุด ณ เวลา 10.49 น. ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC อยู่ที่  189 บาท ลบ 1 บาท หรือ 0.53% สูงสุดที่ 190 บาท ต่ำสุดที่ 188.50 บาท ด้วยมูลค่าซื้อขาย 263.22 ล้านบาท
ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE อยู่ที่ 3.32 บาท ลบ 0.04 บาท หรือ 1.19% สูงสุดที่ 3.36 บาท ต่ำสุดที่ 3.32 บาท ด้วยมูลค่าซื้อขาย 76.86 ล้านบาท
ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC อยู่ที่ 38.75 บาท ลบ 0.25 บาท หรือ 0.64% สูงสุดที่ 39.25 บาท ต่ำสุดที่ 38.50 บาท ด้วยมูลค่าซื้อขาย 59.55 ล้านบาท
โดย บล.แลนด์ แอนด์ เฮ้าส์ ระบุในบทวิเคราะห์ ก่อนหน้านี้คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้วางเงินงบประมาณราว 3 พันล้านบาท เพื่อช่วยเหลือประชาชนตามนโยบาย Work From Home  เพื่อสกัดกั้นการแพร่ระบาดของไวรัสโควิด-19 โดยจะจ่ายให้ค่ายมือถือ 100 บาทต่อสิทธิ์ และค่ายอินเทอร์เน็ตความเร็วสูง 50 บาทต่อสิทธิ์ ซึ่งคาดการณ์ว่า ADVANC จะได้รับเงินจากโครงการนี้ 1,400 ล้านบาท ส่วน TRUE จะได้รับเงินจากโครงการนี้ 1,175 ล้านบาท และ DTAC จะได้รับเงินจากโครงการนี้  663 ล้านบาท
อย่างไรก็ตามหาก ค่ายมือถือทั้ง 3 รายต้องลดค่าบริการในงวดไตรมาส 2/63 เป็นเวลา 3 เดือน ในอัตรา 5%  จะทำให้ค่ายมือถือทั้ง 3 รายสูญเสียรายได้ใกล้เคียงกับเงินที่ได้รับจาก กสทช. ในการอัพสปีดให้ประชาชน แต่หากค่ายมือถือ ทั้ง 3 ราย ต้องลดค่าบริการมือถือให้ลูกค้า 10% เป็นเวลา 3 เดือน จะฉุดให้ฐานกำไรของทั้ง 3 รายลดลง คิดเป็นกำไรต่อหุ้น ADVANC ที่ 0.53 บาท TRUE ที่ 0.04 บาท  และ DTAC ที่ 0.28 บาท ถือเป็น Sentiment เชิงลบต่อหุ้นในกลุ่ม ICT
ทั้งนี้แม้ว่ากลุ่ม ICT จะได้รับผลกระทบที่ได้รับจากโควิด-19 น้อยกว่ากลุ่มอื่น ด้วยฐานกำไรของ ADVANC ที่ใหญ่สุด จึงได้รับผลกระทบจากการลดค่าบริการชั่วคราวน้อยสุด จึงแนะนำให้รอจังหวะเข้าซื้อ  ADVANC ราคาเป้าหมาย 210 บาท และบริษัท  อินทัช โฮลดิ้งส์ จำกัด (มหาชน) หรือ INTUCH ราคาเป้าหมาย 67 บาท ซึ่งเป็นบริษัทแม่ของ ADVANC ในช่วงราคาลงแรงตอบรับผลกระทบดังกล่าว